open-index/open-wikipedia-markdown huggingface dataset:
Mega Man (vuoden 1994 televisiosarja)

**Mega Man** on japanilais-amerikkalais-kanadalainen animaatiosarja, joka perustuu Capcomin samannimiseen videopelihahmoon. Sarja on tuotettu yhteistyössä Capcomin, Ruby-Spearsin, Ashi Productionsin ja Ocean Productionsin kanssa. Sarja alkoi Yhdysvalloissa 11. syyskuuta 1994 ja päättyi vuotta myöhemmin 10. joulukuuta 1995. Sarjaan on tuotettu kaksi tuotantokautta, josta oli myös suunnitteilla kolmas kausi, mutta budjettileikkauksien takia sarja lopetettiin.

## Hahmot sarjassa
### Päähahmot
* **Mega Man** (Ian James Corlett): Sarjan päähahmo. Animaatioversio peilaa videopeliversion taustaa, koska Rock (Mega Manin todellinen nimi) oli alun perin yksi kahdesta Tri. Lightin avustajarobotista. Myöhemmin siitä muunnettiin taistelijarobotti, jonka tarkoituksena oli taistella pahan Tri. Wilyn uudelleenohjelmoituja robottimestareita vastaan.
* **Roll** (Robyn Ross): Rockin sisar ja toinen Tri. Lightin avustajista. Roll rakennettiin alun perin  kotitaloustöitä varten, mutta Wilyn tekojen jälkeen se ryhtyi avustamaan Mega Mania taisteluissa. Rollilla ei varsinaisesti ole minkäälaisia aseita, mutta sen käsivarteen rakennettu imuri osoittautui hyödylliseksi joissain tilanteissa.
* **Tri. Thomas Light** (Jim Byrnes): Rockin, Rollin ja robottimestareiden alkuperäinen kehittäjä. Hän toimi alun perin Tri. Wilyn kanssa kehittääkseen toimivia robottiapureita työmaille ja muualle ihmiskunnan hyödyksi. Wily kuitenkin petti Lightin kääntymällä tätä vastaan, varastaen Lightin pohjapiirustukset ja robottimestarit.
* **Rush** (Corlett): Mega Manin robottikoira. Peliversion lailla Rush pystyy muuntautumaan koirasta jetti -muotoon.
### Vastukset
* **Tri. Albert W. Wily** (Scott McNeil): Sarjan pääpahis ja Lightin entinen avustaja. Wily varasti Lightin robottien prototyypit ja lukuisat pohjapiirustukset, ja uudelleenohjelmoi niistä pahoja. Wily oli vakuuntunut, että Light olisi muka sabotoinut hänen elämäntyönsä ja varastanut kaiken kunnian itselleen. Sarjassa Wilyllä on karkea saksalainen aksentti.
* **Proto Man** (McNeil): Mega Manin isoveli ja Wilyn apulainen. Se on ensimmäinen Lightin ja Wilyn suunnittelema kokeellinen humanoidirobotti, joka epäonnistui. Vaikka Proto Man työskentelee Wilylle, niin sillä on tapana olla tottelematta Wilya ja usein samalla estää Wilyn suunnitelmat. Se on myös kovasti kiintynyt joko tuhotakseen Mega Manin tai voittaakseen tämän Wilyn puolelle.
Appenzell

**Appenzell** tarkoittaa muun muassa seuraavaa:

## Paikannimet
* Appenzell, kunta Appenzell Innerrhodenin kantonissa Sveitsissä
* Appenzell, kaupunki Appenzellin kunnan ja lähikuntien alueella Sveitsissä
* Appenzell Ausserrhoden, kantoni Sveitsissä
* Appenzell Innerrhoden, kantoni Sveitsissä
* Appenzellin kantoni, entinen kantoni Sveitsissä.

## Muita merkityksiä
* appenzeller, juusto
* Appenzeller Bahnen, rautatieyhtiö
* Appenzellin Alpit, vuoristo
* appenzellinpaimenkoira, koirarotu.
Suomen hauskin mies

**Suomen hauskin mies** on vuonna 2018 ensi-iltansa saanut mustan huumorin sävyttämä draamaelokuva, jonka on ohjannut Heikki Kujanpää. Se kertoo Suomen sisällissodan aikaisesta Isosaaren punavankileiristä, jonne tuodut vangitut punaiset teatterinäyttelijät saavat jäädä teloittamatta, mikäli kehittävät saksalaista komentajaa hauskuuttavan näytelmän. *Suomen hauskin mies* sai ensi-iltansa 16. maaliskuuta 2018.

Elokuva pohjautuu Kujanpään kirjoittamaan samannimiseen näytelmään, jonka ensi-ilta oli Helsingin Kaupunginteatterissa vuonna 2017. Näytelmä puolestaan on saanut innoituksensa toimittaja Vihtori Huhdan johdolla Suomenlinnan vankileirillä tehdystä pilkkanäytelmästä, jossa käsiteltiin Suomen kuningaskuntahanketta. Elokuvan päähenkilö on Martti Suosalon esittämä näyttelijä Toivo Parikka, jonka henkilöhahmoon on Huhdan ohella otettu piirteitä Jalmari Parikasta ja Aarne Orjatsalosta.

## Näyttelijät

## Arvosteluja

## Lähteet
Kuokkalan kartano

**Kuokkalan kartano** on kauppaneuvos Julius Johnsonin rakennuttama ja arkkitehti Wivi Lönnin suunnittelema kivitalo, joka valmistui vuonna 1904. Se kuuluu pihapiirinsä kanssa Keski-Suomen maakunnallisesti arvokkaisiin rakennettuihin kulttuuriympäristöihin.

Kauppaneuvos Julius Johnson omisti Kuokkalan sahan, jonka viereen hän rakennutti perheelleen asuintalon. Vuonna 1904 valmistuneen jugendia edustavan kivisen talon suunnitteli Wivi Lönn. Se sijaitsee Äijälänsalmen ja Päijänteen vesistömaisemassa.

Talo oli alkujaan asuinrakennus, mutta vuosina 1948–1967 se toimi Jyväskylän maalaiskunnan synnytyssairaalana. Kauko Sorjosen säätiö hankki talon vuonna 1998, ja se on sen jälkeen entisöity. Säätiö myi Kuokkalan kartanon joulukuussa 2020 yhteensä 1,2 miljoonalla eurolla perustettavalle yhtiölle. 

Syyskuussa 2021 kartano avattiin uudelleen sisustettuna ravintola- ja tapahtumakäyttöön.    

## Lähteet

## Aiheesta muualla
Kuokkalan kartanon verkkosivut
Pauli Piippola

**Pauli ”Paukka” Piippola** (s. 28. tammikuuta 1948 Tukholma) on suomalainen moottoriurheilija ja tuotekehittäjä. Piippola on työskennellyt Rovaniemen kelkkatehtaalla 1980-luvulta saakka. Hänen mukaansa on nimetty Lynxin kelkoissa käytettävä PPS-jousitus (Pauli Piippola Suspension). Kilpailu-uransa aikana Piippola voitti Kelkkacrossin Suomen mestaruuden 17 kertaa.

## Lähteet
Karanojan jätteenkäsittelyalue

**Karanojan jätteenkäsittelyalue** on Hämeenlinnassa, Hattelmalan kaupunginosassa sijaitseva Kiertokapula Oy:n jätteenkäsittelyalue ja kaatopaikka. Alue sijaitsee Moreenin teollisuusalueen eteläpuolella.

## Aukioloajat

Kaatopaikka on auki maanantaista perjantaihin kello 7-19. Touko- ja lokakuussa jätteenkäsittelyalue on avoinna myös lauantaisin kello 9-14.

## Vastaanotettavat jätteet

Hinnaston mukaisesti kaatopaikalla otetaan vastaan seuraavia tuotteita.

*Yhdyskuntajäte (=sekalainen jäte)

:* jatkokäsiteltävä yhdyskunta- tai rakennusjäte

*Rakennusjäte

*Energiajäte (lavakuormat)

*Biojäte (lavakuormat)

*Metalli

*Lasi

*Puujäte

*Risut

*Haravointijäte

*Kyllästetty puu

*Kartonki / pahvi

*Tietoturvajäte

*Kipsilevy

*Kattohuopa

*Betoni

*Tiili

*Asfaltti

*Ajoneuvon renkaat (vanteelliset ja vanteettomat)

*Sähkö- ja elektroniikkaromu (max. 3 samaa laitetta kerralla)

*Vaaralliset jätteet (ei räjähteitä eikä säteilevää jätettä)

*Romuajoneuvot

*Kannot

*Erityiskäsiteltävä jäte, eläinjäte

*Asbesti

*Pienet maaerät puhdasta maata (henkilö- tai pakettiautolla)

*Muut maa-ainekset sopimuksen mukaan

## Lähteet
Keijo Pitkänen

**Keijo Pitkänen** (28. heinäkuuta 1951 – 1. maaliskuuta 2018) oli suomalainen koripalloilija. Pitkänen edusti 
Suomen maajoukkuetta 1970-luvulla ja saavutti seuraurallaan Helsingin Kisa-Tovereita ja Helsingin NMKY:tä edustaen kaksi SM-mitalia ja kolme Suomen cupin hopeaa.

## Elämä ja urheilu-ura

Salon Vilppaan kasvatti Pitkänen tunnettiin fyysisenä korinaluspelaajana joka kykeni korintekoon vastustajien estelyistä huolimattakin. Hän edusti SM-sarjaurallaan Helsingin Kisa-Tovereita ja Helsingin NMKY:tä yhteensä 11 kauden ajan vuosina 1971–1982. HKT:ssa hän saavutti SM-hopeaa vuonna 1973 ja SM-pronssia vuonna 1972. Suomen cupissa Pitkänen oli kolmesti hopealla, HKT:n kanssa vuonna 1972 ja HNMKY:ssä vuosina 1978 ja 1979.

Suomen maajoukkueessa Pitkänen pelasi vuosina 1970–1977 73 ottelua 5,4 pisteen keskiarvolla. Hän pelasi olympia- ja EM-karsinnoissa sekä Pohjoismaiden-mestaruuskilpailuissa. Lisäksi Pitkäselle kertyi nuorisomaaotteluita. Miesten maajoukkueen piste-ennätyksensä (22) Pitkänen heitti vuonna 1972 Ruotsia vastaan.

Pitkänen työskenteli pelaajauransa jälkeen Koripalloliiton Eteläisen alueen aluepäällikkönä. Hän kuoli sairasteltuaan 66-vuotiaana 1. maaliskuuta 2018.

## Saavutukset
* SM-hopeaa 1973
** SM-pronssia 1972
* Suomen cupin hopeaa 1972, 1978 ja 1979

## Lähteet
* Keijo Pitkänen Suomen Koripalloliitto
* Maajoukkuetilastot  Suomen Koripalloliitto

### Viitteet
Andrei Kuzmenko

**Andrei Kuzmenko**  (s. 4. helmikuuta 1996) on venäläinen jääkiekkohyökkääjä, joka pelaa NHL-joukkue Los Angeles Kingsissä. Kausina 2014–2022 KHL-urallaan PHK TsSKA Moskovassa ja SKA Pietarissa hän pelasi 315 runkosarjaottelua tehopistein 85+115=200 ja 61 pudotuspeliottelua tehopistein 18+11=29. Helmikuussa 2024 Canucks kauppasi Kuzmenkon, Joni Jurmon, Hunter Brzustewiczin, ensimmäisen ja ehdollisen neljännen kierroksen varausvuorot vuoden 2024 varaustilaisuudessa Calgary Flamesiin vaihdossa Elias Lindholmiin. 

Tammikuussa 2025 Flames kauppasi Kuzmenkon, Jakob Pelletierin, toisen kierroksen varausvuoron vuoden 2025 varaustilaisuudessa ja seitsemännen kierroksen varausvuoron vuoden 2028 varaustilaisuudessa Philadelphia Flyersiin vaihdossa Morgan Frostiin ja Joel Farabeen.

Maaliskuussa 2025 Flyers kauppasi Kuzmenkon Los Angeles Kingsiin vaihdossa kolmannen kierroksen varausvuoroon 2027 varaustilaisuudessa. Kesäkuussa 2025 Kuzmenko solmi Kingsin kanssa vuoden mittaisen ja 4,3 miljoonan dollarin arvoisen jatkosopimuksen. 

## Lähteet

* https://en.khl.ru/players/19215/
* https://www.tsn.ca/andrei-kuzmenko-vancouver-canucks-1.1815404
Dresdenin riippurata

**Dresdenin riippurata** () on Dresdenin kaupungissa Saksassa osana julkista liikennettä käytössä oleva riippurata. Rata avattiin 6. toukokuuta 1901. Historiallisen merkittävyytensä takia se on vuonna 2007 otettu kohteeksi Historisches Wahrzeichen der Ingenieurbaukunst in Deutschland -listalle.
Pertti Eräkare

**Pertti Antero Eräkare**, vuoteen 1954 **Nieminen** (24. tammikuuta 1930 Helsinki – 8. lokakuuta 2014 Espoo) oli yleisurheilija sekä yritys- ja pankinjohtaja, joka toimi Suomen Urheiluliiton puheenjohtajana.  

Eräkare syntyi kauppias Johan Einar Niemisen ja Lempi Lyydia Jaatisen perheeseen. Hänen puolisonsa vuodesta 1954 oli konsultti Sinikka Tellervo Turunen. Eräkare valmistui merkonomiksi vuonna 1960 ja toimi PYP:n ja SYP:n palveluksessa apulaisosastopäällikkönä 1952–1968 ja pankinjohtajana 1971–1989. Tietotehdas -yhtiön johtaja hän oli 1968–1971. Arvo-osuusjärjestelmän käyttöönottoa, käyttöä ja kehitystä hoitaneen Suomen Osakekeskusrekisteri Osuuskunnan toimitusjohtajaksi Eräkare tuli 1989 ja hoiti tätä tehtävää eläkkeelle siirtymiseensä asti, vuoteen 1993. Eräkare oli 1950-luvulla kansallista kärkeä 800 metrin juoksussa ja ylsi mitaleille myös SM-viesteissä HKV:n joukkueessa. Hän oli aktiivinen urheiluvaikuttaja, joka toimi Suomen Urheiluliiton puheenjohtajana 1981–1982.

## Lähteet
Trainspotting (romaani)

**Trainspotting** on skotlantilaisen Irvine Welshin esikoisromaani, joka julkaistiin Isossa-Britanniassa 1993 ja se käännettiin suomeksi vuonna 1996. Kirjasta on tehty myös Danny Boylen ohjaama elokuvasovitus, Trainspotting joka ilmestyi vuonna 1996. 

Kirja käsittelee heroiiniriippuvaista Mark "Rents" Rentonia, joka yrittää päästä huumeista eroon. Kirja sijoittuu Welshin kotikaupunkiin, Edinburghiin ja siinä esiintyy muitakin hahmoja, kuten Francis Begbie, Spud tai Sick Boy. 

Kirja on tunnelmaltaan synkkä, kuten muutkin Welshin romaanit. Alkuteosta pidetään vaikeaselkoisena, koska hahmot puhuvat skotlanninenglantia ja käyttävät runsaasti slangitermejä.

## Lähteet
Énergie du Mali

**Énergie du Mali** eli **EDM** on Malin kansallinen sähköyhtiö. Sen tehtäviin kuuluu sähkön tuotanto, siirto ja jakelu kuluttajille.

Yhtiö on perustettu Malin itsenäistyessä vuonna 1960. Vuoteen 2011 saakka sen tehtäviin kuului myös kaupunkien juomaveden tuotanto ja jakelu, josta nykyään vastaavat Somapep ja Somagep. Osakepääomasta 66 % kuuluu Malin valtiolle ja 34 % Aga Khanin säätiön Industrial Promotion Services -yhtiölle.

Malin sähköverkko käsittää 32 paikkakuntaa yhdistävän siirto- ja jakeluverkon, 28 erillistä tuotanto- ja jakelukeskusta sekä kaksi Norsunluurannikolta tulevaa siirtoyhteyttä. Siirtoverkon tärkeimmät osat ovat Sélinguén vesivoimalaitoksen, Bamakon ja Ségoun yhdistävä 150 kilovoltin linja, Ségousta Nionoon johtava 63 kilovoltin linja sekä Manantalin vesivoimalasta Bamakoon, Kayesiin ja Kitaan johtavat 225 kilovoltin linjat. Norsunluurannikon Ferkessédougousta tuleva 225 kilovoltin linja johtaa Sikasson ja Koutialan kautta Ségouun.

Siirtoverkkoon yhdistettyjen EDM:n tuotantolaitosten kapasiteetti oli 185,2 megawattia vuonna 2016. Niistä tärkeimmät ovat:
* Sélinguen vesivoimalaitos  (47,0 MW)
* Sotuban vesivoimalaitos (5,7 MW)
* Darsalamin lämpövoimalaitos (36,6 MW)
* Balinguén lämpövoimalaitos (24,32 MW)
* Balinguén uusi BID-lämpövoimalaitos (71,6 MW).

Verkkoon tuottavat sähköä myös Senegaljoen yhteistyöjärjestön vesivoimalaitokset Manantalissa (Malin osuus 104,0 MW) ja Féloussa (osuus 27,0 MW) sekä burkinalaisen Sopamin lämpövoimala Bamakossa (56 MW). Norsunluurannikon yhteyden kapasiteetti on 50 megawattia. Siirtoverkon kokonaiskapasiteetti oli 520,2 megawattia vuonna 2016.

Polttomoottorivoimalaitoksilla varustetut erillisverkot palvelevat muun muassa Bougounin, Gaon, Moptin ja Timbuktun kaupunkeja. Niiden yhteiskapasiteetti on 70,0 megawattia. Kadiolo ja Zégoua saavat sähkönsä Norsunluurannikon verkosta.

EDM:n jakeluverkko käsitti 53 paikkakuntaa ja 400&nbsp;690 asiakasta vuonna 2015. Laskutetun sähkön määrä oli 1&nbsp;327 gigawattituntia ja sen keskihinta 98,3 CFA-frangia kilowattitunnilta. Hävikin osuus tuotetusta energiasta on keskimäärin 22,4 %. Jakeluverkkojen vioista johtuvat sähkökatkokset ovat yleisiä.

Vuoteen 2025 mennessä EDM:n sähkönjakelun suunnitellaan ulottuvan 113 paikkakunnalle. Siirtoverkon huipputeho on tarkoitus nostaa 340 megawatista (vuonna 2015) 906 megawattiin ja sähkön tuotanto 1&nbsp;712 gigawattitunnista 6&nbsp;057 gigawattituntiin. Tätä varten tarvitaan 1&nbsp;271,9 megawattia lisäkapasiteettia, joka on tarkoitus kattaa uusilla vesi- ja lämpövoimalaitoksilla, aurinkokennoilla sekä tuonnilla Ghanasta, Guineasta, Mauritaniasta ja Norsunluurannikolta. Vesivoiman osuuden arvioidaan laskevan 45 prosentista 18 prosenttiin ja lämpövoiman 41 prosentista 38 prosenttiin. Samalla tuonnin osuus nousee 14 prosentista 41 prosenttiin ja aurinkovoima muodostaa kaksi prosenttia.

## Lähteet

## Aiheesta muualla
* Énergie du Malin sivusto
Establishment

**Establishment** tarkoittaa vallitsevaa yhteiskunnallista järjestelmää, ja varsinkin sen vallanpitäjiä. Yleensä käsitteellä viitataan vakiintuneeseen yhteiskuntajärjestykseen sekä joukkoon talouselämän tai politiikan johtohenkilöitä, jotka muodostavat yhteiskunnan hallitsevan luokan, eliitin. Käsitteellä voidaan myös viitata eri alojen mielipiteitä, arvostuksia ja käsityksiä valvovaan ryhmään, joka pönkittää vallitsevia näkemyksiä, esimerkiksi kirjallisuuden tai taiteen establishment. 

Yleisessä keskustelussa käsitteellä establishment viitataan erityisesti niihin tahoihin, jotka valvovat ja ohjaavat virkamiehistöä, hallintoa, puolustusvoimia ja kirkkoa. Establishmentin katsotaan yleensä edustavan konservatiivisia näkemyksiä. Nämä yhteiskunnan vakiintuneet taloudelliset ja poliittiset voimat pyrkivät säilyttämään ja laajentamaan valtaansa, ja heihin viittaavaa termiä "establishment" käytetään usein halventavassa merkityksessä.

## Lähteet
Thomas Fairfax

**Thomas Fairfax **(17. tammikuuta 1612 – 12. marraskuuta 1671) oli englantilainen lordi, poliitikko, kenraali ja parlamentaristien komentaja Englannin sisällissodan aikana. Taitava ja lahjakas Fairfax johti parlamentaristien joukot moniin voittoihin, esimerkiksi ratkaisevassa Nasebyn taistelussa. Hänestä tuli käytännössä uuden tasavallan sotilasjohtaja, mutta hän jäi lopulta alaisensa Oliver Cromwellin varjoon, sillä tämä oli poliittisesti taitavampi ja kannatti radikaalimpia toimia Kaarle I:ä kohtaan. Fairfax muuttui tyytymättömäksi Cromwellin politiikkaa kohtaan ja kieltäytyi julkisesti osallistumasta Kaarlen näytösoikeudenkäyntiin. Lopulta hän erosi tehtävästään ja jätti Cromwellin hallitsemaan uutta tasavaltaa. Eroamisen vuoksi ja myös siksi että hänen katsottiin toimineen kunniallisesti taistelukentillä ja koska hän työskenteli aktiivisesti monarkian palauttamisen puolesta Cromwellin kuoleman jälkeen, häneen ei kohdistettu kostotoimenpiteitä, jollaisen uhreiksi monet muut vallankumousjohtajat joutuivat. Tummat hiukset ja silmät sekä tumma ihonväri johtivat lempinimeen "Musta Tom".
Lycidas

"**Lycidas**" (/ˈlɪsɪdəs/) on runo, jonka kirjoitti vuonna 1637 englantilainen runoilija John Milton. Sen laji on pastoraalielegia. Runo ilmestyi ensimmäisen kerran vuonna 1638 elegiakokoelmassa*Justa Edouardo Kings Naufrago*, joka oli omistettu Edward Kingin muistolle. King oli Miltonin ystävä Cambridgen yliopistossa. King hukkui, kun hänen laivansa upposi Walesin rannikolla elokuussa 1637. Runo on 193 riviä pitkä ja epäsäännöllisesti loppusoinnutettu. Vaikka monet muut kokoelman runot ovat kreikkaa ja latinaa, *Lycidas* on yksi englanniksi kirjoitetuista runoista. Milton julkaisi runon uudelleen vuonna 1645. Runo nousi 1600-luvulla suureen suosioon.

## Aiheesta muualla
*
* Koko runon teksti The Milton Reading Room -sivustolla
Robert Mercer

**Robert Mercer** (s. 11. kesäkuuta 1946) on yhdysvaltalainen miljardööri ja amerikkalaisen alt-right-uusoikeiston keskeinen mesenaatti. 

Mercer on koulutukseltaan tietotekniikan tohtori. Hän kehitti 1970- ja 1980-luvuilla puheentunnistusohjelmistoja IBM:n tutkimuskeskuksessa. Vuonna 1993 hän siirtyi Renaissance Technologies -hedge­rahastoyhtiön palvelukseen. Vuosina 2010–2017 Mercer oli yhtiön toinen toimitusjohtaja.

Mercerin miljardiomaisuus on perheen säätiössä, joka on rahoittanut Breitbart-sivustoa. Robert Mercer kuuluu  myös brittiläisen data-analyysiyhtiön Cambridge Analytican rahoittajiin, samoin kuin hänen tyttärensä, Rebekah Mercer joka on myös yhtiön hallituksessa. Washington Postin analyysin mukaan säätiö rahoitti oikeistolaisia thinktankeja ja tukiryhmiä 35 miljoonalla dollarilla vuosina 2009-2014.

## Lähteet

## Aiheesta muualla
* Meet Robert Mercer Newsweek 2.12.2016
*Robert Mercer allegedly offered his firm's help to Nigel Farage for free The Independent 2017
* Renaissance Technologies Targeted Over Robert Mercer's Alt-Right Ties The Street 28.10.2017
ISO 3166-2:SS

**ISO 3166-2:SS** on ISO-standardointijärjestön standardi, joka määrittää geokoodit Etelä-Sudanille. ISO 3166-2:SS on ISO 3166-2 -standardin osajoukko, joka määrittää kymmenen osavaltion koodit.

## Koodit

Koodin ensimmäinen osa on ISO 3166-1 -standardin mukainen Etelä-Sudanin maakoodi ”SS”. Toinen osa on aluekohtainen kaksikirjaiminen tunnus.

## Katso myös

* ISO 3166-2, lähdetaulukko kaikille alueellisille koodeille
* ISO 3166-1, lähdetaulukko kaikille maakoodeille, jota käytetään esimerkiksi verkkotunnusten päätteissä

## Lähteet
Noin viikon studio

**Noin viikon studio** oli Yle TV2:lla 5. huhtikuuta 2018 alkanut suomalainen televisio-ohjelma, jossa juontajat Eeva Vekki ja Anders Helenius kävivät läpi merkittävimpiä uutisia ja ajankohtaisia aiheita satiirin ja komedian keinoin. Ohjelma oli jatkoa marraskuussa 2017 päättyneelle *[[Noin viikon uutiset|Noin viikon uutisille]]* ja sitä oli tekemässä pääosin sama tekijätiimi. Syksyllä 2019 ohjelma siirtyi Yle TV2:lta TV1:lle. Ohjelman viimeinen jakso esitettiin 11. maaliskuuta 2021. Viikkoa myöhemmin, 18. maaliskuuta 2021, esitettiin kuitenkin vielä koostejakso, jossa näytettiin ohjelman kausien parhaita paloja.

Vekin ja Heleniuksen lisäksi ohjelmassa esiintyivät muun muassa Yasir Gaily, Tomi Haustola, Ursula Herlin, Antti Haapala sekä Johannes Mollberg.

## Tuotanto
Yhtä ohjelman torstaisin nauhoitettavaa ja esitettävää jaksoa käsikirjoitettiin maanantaista keskiviikkoon. Jakson aiheiden suunnittelu tosin aloitettiin jo edellisenä perjantaina. Ohjelman käsikirjoittajatiimi koostui niin toimittajista kuin koomikoista. Yhdessä he taustoittivat aiheen ja kirjoittivat sen vitsin muotoon.

## Jaksot ja vieraat
### Ensimmäinen tuotantokausi (kevät 2018)

### Toinen tuotantokausi (syksy 2018)

### Kolmas tuotantokausi (kevät 2019)

### Neljäs tuotantokausi (syksy 2019)

### Viides tuotantokausi (kevät 2020)

### Kuudes tuotantokausi (syksy 2020)

### Seitsemäs tuotantokausi (kevät 2021)

## Katso myös
* Kovan viikon ilta

## Lähteet

## Aiheesta muualla
* Ohjelman kotisivut Ylen sivuilla
* Ohjelman jaksoja ja klippejä Yle Areenassa
Pentti Kokko (päätoimittaja)

**Pentti Tuomas Kokko** (9. maaliskuuta 1921 Kiikka – 13. maaliskuuta 2018 Tampere) oli ''Viialan Sanomien'' perustaja ja päätoimittaja. 

## Työura
Ammattinsa Kokko hankki Vammalan kirjapainossa käsinlatojana. Työkaverinsa Ahti Ringin kanssa hän lähti Viialaan perustamaan omaa kirjapainoa 1950-luvun alussa. Toiminta- ja tilatarve kasvoivat koko ajan, viimeiseksi entiseen Viialan rukoushuoneeseen, joka remontoitiin kirjapainoksi sopivaksi. Toiminta ja henkilökunta kasvoivat koko ajan. *Viialan Sanomien* päätoimittajaksi valittiin Elma Okker, mutta vastuu siirtyi Pentti Kokon harteille jo vuoden päästä. Hän hoiti pestiään 16 vuotta siihen asti, kunnes tehtävät siirtyivät seuraavalle sukupolvelle, joskin Kokko oli mukana lehden teossa aina vuoteen 1985 saakka.

Ensimmäisenä päätoimittajana Pirkanmaalla Pentti Kokko aloitti aggressiivisen ilmoitusmyynnin, kun hän itse lähestyi asiakkaita puhelimitse ja myi ilmoitustilaa. Samaa menetelmää hän käytti myös kirjapainon suhteen kiertämällä autolla lähikuntia myyden kirjapainon kapasiteettia.

Tasavallan presidentti myönsi Pentti Kokolle Suomen Valkoisen Ruusun Ritarikunnan ensimmäisen luokan mitalin hänen työuran ansiodensa johdosta 6. joulukuuta 1993.

## Luottamustoimet ja harrastukset
Kokko toimi mm. pitkäaikaisena sihteerinä Viialan Yrittäjissä ja oli myös Lions Clubin perustajajäsen. Hän oli myös perustamassa Viialan mieskuoroa, jossa hän myös itse lauloi. 

Kokon pitkän iän salaisuutena oli aikuisiässä ahkera liikunta ja nuorena kilpaurheilu. Hän toimi mm. silloisen kotikuntansa jalkapalloseuran, Vammalan-Tyrvään Seudun Palloseuran maalivahtina. 

## Muut elämänvaiheet
Arjen meriiteistä ehkä suurin oli Suomen puolustaminen sodan aikana. 17-vuotiaana Pentti Kokko lähti armeijaan alokkaaksi ja kolmen kuukauden kuluttua tuli komento rintamalle. Hän palveli koko jatkosodan ajan tykistössä KTR 8:ssa.

Viimeiset vuotensa Pentti Kokko vietti Ratinanrannassa Tampereella. 

## Lähteet
Leif Fast

**Leif Wolmar Fast** (s. 17. helmikuuta 1933 Helsinki) on viestinnän ammattilainen, joka toimi Taloudellisen tiedotustoimiston pitkäaikaisena toimitusjohtajana.  

Leif Fast syntyi työnjohtaja Wolmar Rafael Fastin ja Inez Dahline Österlundin perheeseen. Hänen puolisonsa vuodesta 1960 on päätoimittaja Irma Maria Ruotsala. Fast tuli ylioppilaaksi 1952 ja valmistui filosofian kandidaatiksi 1963. Hän toimi tiedotuspäällikkönä Nokian kaapelitehtaalla  1964–1968 ja Suomen Teollisuusliitossa 1968–1971. Taloudellisen tiedotustoimiston toimitusjohtaja hänestä tuli vuonna 1971. Hän hoiti tehtävää yli 20 vuotta, aina vuoteen 1995 asti.

## Lähteet
L’Allegro

***L'Allegro*** on englanninkielinen pastoraaliruno, jonka  John Milton julkaisi runokokoelmassaan *1645 Poems*. *L'Allegro* (italiaa, suomeksi "onnellinen mies") yhdistetään poikkeuksetta Miltonin toiseen pastoraalirunoon *Il Penseroso* (joka tarkoittaa italiaksi "surumielinen mies"). 

## Vastaanotto
1700-luvulla *L'Allegro* ja *Il Penseroso* olivat suosittuja ja laajalti jäljiteltyjä runoja. Runoilija ja kaivertaja William Blake, joka sai paljon vaikutteita Miltonilta, teki kuvitukset kumpaankin runoon.

Händelin sävellys *L'Allegro, il Penseroso ed il Moderato* (1740) perustuu osittain tähän runoon.

Charles Villiers Stanfordin viides sinfonia, *L'Allegro et Il Pensieroso, *on nimetty Miltonin kahden runon mukaan*.*

## Lähteet
Eeva Vekki

**Eeva Vekki** on suomalainen stand up -koomikko ja käsikirjoittaja. 

Vekki on esiintynyt  *[[Mad Cook Show]]* -televisiosarjan vakiopanelistina sen molemmilla tuotantokausina 2017–2018. Hän oli toinen  *[[Noin viikon studio]]* -ajankohtaissatiirin juontajista vuosina 2018–2021. Vekki on myös esiintynyt monissa viihdeohjelmissa. 

Vuonna 2015 Vekki oli ehdolla Vuoden Stand up -tulokkaaksi. Kisan finalistit lähtivät yhteiselle kiertueelle esiintymään yleisölle ympäri Suomea. Kiertueen esiintyjät olivat Vekin lisäksi Fathi Ahmed, Kaisa Pylkkänen, Helena Pöllänen ja Jani Salo Vekki kuuluu Improsiskot-nimiseen improvisaatioryhmään ja on myös helsinkiläisen Päiväkirjaklubin perustajajäsen. Päiväkirjaklubista on julkaistu myös Nemon kustantama kirja, jonka Vekki on kirjoittanut yhdessä Risto K. Järvisen kanssa. Lisäksi Vekki on emännöinyt Tikkurilan Shamrockin Ilon kautta! -komediaklubia. Hänellä on ollut myös oma podcast yhdessä Johannes Mollbergin kanssa.

Vekki on valmistunut tuottajaksi Turun humanistisesta ammattikorkeakoulusta. 

## Elämä
Vekki vietti nuoruutensa Vantaalla ja hänellä on kaksi lasta.

## Ura standup-koomikkona
Ennen stand up -uraansa Vekki on työskennellyt teatterin parissa teini-iästä lähtien. Vekin ura stand up -koomikkona lähti liikkeelle, kun hän osallistui Heikki Viljan stand up -kurssille. Kurssin jälkeinen klubi-ilta meni niin hyvin, että se innosti Vekkiä jatkamaan stand up -esiintymistä.

## Palkinnot ja tunnustukset

* Vuonna 2015 Vekki oli ehdolla Vuoden Stand up -tulokkaaksi. Kisan voittajaksi valittiin Fathi Ahmed, ja Vekki oli yksi viidestä finalistista.

## Lähteet

## Aiheesta muualla
* 
* Eeva Vekin verkkosivut
Tughluq-dynastia

**Tughluq-dynastia** oli Delhin sulttaanikuntaa vuosina 1320–1413 hallinnut dynastia. Dynastian perusti Ghiyas-ud din Tughlaq vuonna 1320, sen jälkeen kun Khalji-dynastian viimeinen sulttaani oli murhattu. Tughluq-dynastian toisen hallitsijan Muhammed-ibn-Tughluqin aikakaudella Delhin sulttaanikunta oli suurimmillaan, sen valta ulottui Etelä-Intiaan asti. Valtakunta alkoi kuitenkin pian tämän jälkeen luhistua kun sen eteläiset alueet alkoivat itsenäistyä ja irtautua Delhin vallasta.

## Lähteet
Kjell Ola Dahl

**Kjell Ola Dahl** (s. 1958 Gjøvik, Norja) on norjalainen rikoskirjailija.

Dahl on merkittävimpiä nykynorjalaisia rikoskirjailijoita. Hänen teoksissaan on psykologista vainua, taitava juonenkehittely, ja niiden kieli on vivahteikasta. Hänen esikoisteoksensa *Dødens investeringer* ilmestyi 1993, ja sen jälkeen hän on julkaissut joukon rikosromaaneja, joiden päähenkilöinä ovat rikostutkijat Gunnarstanda ja Frølich. Hän on julkaissut myös lastenkirjan, tietokirjan sekä dokumentaarisen teoksen *Dødens seilas. Scandinavian Star og gåtene* (2012), jossa hän käsittelee Scandinavian Starin onnettomuutta.

Dahl on kirjoittanut myös elokuvakäsikirjoituksia ja ollut niistä Amanda-palkintoehdokkaana Hisham Zamanin kanssa.

## Palkinnot ja tunnustukset
* teoksesta *Pieni kultainen sormus* Riverton-palkinto (2000) .
* teoksesta *Kureren* Brage-palkinto, Riverton-palkinto (2015)

## Suomennetut teokset
* *Pieni kultainen sormus* (*En liten gyllen ring*), suomentanut Outi Menna. Helsinki: Like, 2005 
* *Murha näyteikkunassa* (*Mannen i vinduet*), suomentanut Outi Menna. Helsinki: Like, 2005  Sarja: Rikos kannattaa. – Like, 2010  Sarja: Rikos kannattaa, Like-pokkari 
* *Pikku rumpali* (*Lille tambur*), suomentanut Outi Menna. Helsinki: Like, 2008 . Sarja: Rikos kannattaa
* *Neljäs tekijä* (*Den fjerde raneren*), suomentanut Outi Menna. Helsinki: Like, 2009  Sarja: Rikos kannattaa
* *Musta enkeli* (*Svart engel*), suomentanut Outi Menna. Helsinki: Like, 2010  Sarja: Rikos kannattaa
* *Pieni kultainen sormus* (*En liten gyllen ring*), suomentanut Outi Menna. Helsinki: Like, 2010 .
* *Ystävyyden muisto* (*Kvinnen i plast*), Helsinki: Like, 2011 Sarja: Rikos kannattaa, Like-pokkari . .-- Like, 2011. Sarja: Rikos kannattaa
* *Hyiseen veteen* (*Isbaderen*), suomentanut Päivi Kivelä. Helsinki: Like, 2012  Sarja: Rikos kannattaa

## Elokuvakäsikirjoitukset
* *Vinterland*, 2007
* *Før snøen faller* 2013

## Lähteet

## Aiheesta muualla
* Kjell Ola Dahlin kotisivu
* Kjell Ola Dahl Liken sivulla
*
Annukka Jokipii

**Annukka Jokipii** (s. 1975 Kuopio) on liiketaloustieteen, erityisesti laskentatoimen professori Vaasan yliopistossa. Hän on toiminut professorina vuodesta 2016 lähtien. Jokipii toimi vuosina 2018-2022 Vaasan yliopiston vararehtorina ja myöhemmin erityisesti koulutuksen vararehtorina.

Jokipiistä tuli kauppatieteiden maisteri vuonna 2001, ja kauppatieteiden tohtoriksi hän valmistui Vaasan yliopistosta vuonna 2006. Jokipii on toiminut Vaasan yliopiston palveluksessa vuodesta 1998 lähtien tutkimuksessa ja opetuksessa sekä sen kehittämisessä. Hän on toiminut muun muassa tutkijatohtorina, akatemiatutkijana ja yliopistotutkijana sekä laskentatoimen ja tilintarkastuksen maisteriohjelmavastaavana. Jokipiin tutkimusaiheet ovat keskittyneet sisäiseen valvontaan, sisäiseen tarkastukseen sekä yrityksissä havaittuihin väärinkäytöksiin.  Hän julkaisi vuonna 2023 kirjan Huijarien Suomi, joka keskittyy työpaikoilla havaittuihin väärinkäytöksiin. Hän johti Suomen Akatemian rahoittamaa IRWIN-projektia vuosina 2020-2023.
 
Vapaa-aikanaan Jokipii harrastaa muun muassa reserviläistoimintaa. Hän on suorittanut naisten vapaaehtoisen asepalveluksen ja ollut Kosovossa rauhanturvaajana. Jokipii toimi Euroopan reservin aliupseerijärjestöjä yhdistävän CISOR-järjestön lakivaliokunnan puheenjohtajana kaudella 2016–2018 ja varapuheenjohtajana 2018-2020. Hän on mukana useiden säätiöiden hallituksissa.

## Lähteet
Pyrstötimalit

**Pyrstötimalit** (Leiotrichidae) on varpuslintuihin kuuluva heimo. Heimon lajit on aikaisemmin luettu kuuluvaksi timaleihin Pyrstötimalien taksonomia on edelleen osittain epäselvä, eikä heimo ole välttämättä monofyleettinen. BirdLife Suomen käyttämän luokituksen mukaan pyrstötimaleihin kuuluu 19 sukua ja 119 lajia.

Pyrstötimaleja tavataan Afrikasta ja Kaakkois-Aasiasta. Niiden elinympäristöä ovat niin metsät kuin avoimet savannitkin ja ravintoa ovat hyönteiset. Heimon lajien koko ja väritys vaihtelee huomattavasti.

## Suvut

## Lajeja, joilla on oma sukunsa
* Kirjominla *Minla ignotincta*
* Munkkitimali *Phyllanthus atripennis*
* Nepalintimali *Acanthoptila nipalensis*
* Sinilakkitimali  *Cutia nipalensis*
* Viirutöyhtötimali *Grammatoptila striata*

## Lähteet
Pujo (täsmennyssivu)

**Pujo** voi tarkoittaa seuraavia:

* pujo, kasvilaji
* Pujo, kunta Ranskan Hautes-Pyrénées’ssä
* PUJO puhdistusajoneuvo, Puolustusvoimien ajoneuvo
* Pujo-le-Plan, kunta Ranskan Landesissa.

Pujo on myös sukunimi. Sen tunnettuja kantajia ovat:

* Arsène Pujo (1861–1939), amerikkalainen poliitikko
* Maurice Pujo (1872–1955), ranskalainen kirjailija ja poliitikko
* Pierre Pujo (1929–2007), ranskalainen kirjailija ja poliitikko, Maurice Pujon poika.
Suomen linnut – Havaintokirja

**Suomen linnut – Havaintokirja** on Lasse J. Laineen laatima Suomen linnut -sarjan havaintokirja lintuharrastajille. Kirjan alussa ja lopussa taittosivuilla on luettelo Suomessa havaituista lintulajeista tieteellisine nimineen. Muistiinpano-osassa linnut on jaoteltu heimoittain, ja kunkin linnun kohdalla on tilat havaintomerkinnöille. Luonnonvaraisten lintujen lisäksi omana osanaan on ei-luonnonvaraisia lintuja eli tarhakarkulaisia. Alussa opastetaan merkintöjen teko. Erillisenä osana on pesimälintujen ja ruokintapaikan lintuen havaintoja varten tehdyt taulukot. Lopuksi esitellään Suomen maakuntalinnut.

Kirjassa on virallisesti havaittujen lisäksi kaksi lajia, jotka eivät olleet vielä kirjan ilmestyessä saaneet rariteettikomitean hyväksyntää, tuhkakirvinen ja ruostepäälepinkäinen. 17 alalajia on saanut epävirallisen suomenkielisen nimen. Södersved huomauttaa tundrahanhen alalajin flavirostris nimeämisestä islannintundrahanheksi. Laji pesii kuitenkin vain Länsi-Grönlannissa.

Kirjassa on kuvat niistä lajeista, joista ei ollut kuvia Suomen linnut -sarjan Tunnistusoppaassa. Jan Södersved pahoittelee, etteivät kaikki kuvat ole edukseen kirjassa käytetyllä paperilaadulla. Toinen harmin aihe on hakemiston puute, joka haittaa varsinkin niitä, jotka eivät tunne lajijärjestystä.

## Lähteet
Sayyid-dynastia

**Sayyid-dynastia** oli Delhin sulttaanikuntaa vuosina 1414-1451 hallinnut dynastia, joka seurasi vallassa Tughluq-dynastiaa. Ensimmäinen Sayyid-dynastian sulttaani oli Khirz Khan, joka toimi hallitsijana vuosina 1414-1421. Sayyid-dynastian valta-asema kesti vuoteen 1451 asti, jolloin Lodi-dynastia nousi valtaan.

## Lähteet
Listayhtiö

**Listayhtiö** tarkoittaa yhtiötä, jonka arvopaperi on kaupankäynnin kohteena säännellyllä markkinalla tai monenkeskisessä kaupankäyntijärjestelmässä. Suomessa säännelty markkina on Helsingin pörssi ja monenkeskinen kaupankäyntijärjestelmä First North.

Listayhtiö eroaa pörssiyhtiöstä siten, että pörssiyhtiö on listattu nimenomaan pörssiin. Pörssiyhtiöt ovat aina listayhtiöitä, mutta kaikki listayhtiöt eivät ole pörssiyhtiöitä.

## Katso myös

* Listautuminen
* Listaamaton yhtiö
* Pörssiyhtiö

## Lähteet
Motilal Nehru

**Motilal Nehru** (, 6. toukokuuta 1861 Delhi – 6. helmikuuta 1931 Lucknow) oli Intian itsenäisyysliikkeen ja Intian kongressipuolueen johtaja. Hänen poikansa Jawaharlal Nehru oli Intian ensimmäinen pääministeri. Motilal Nehru syntyi yläluokkaiseen perheeseen ja hän toimi nuoruudessaan lakimiehenä. 1900-luvun alussa hän ryhtyi poliittiselle uralle ja liittyi Kongressipuolueeseen, joka ajoi intialaisten aseman parantamista. Hän oli maltillinen poliitikko ja puolusti perustuslaillisia uudistuksia, näkemyksensä hän teki tunnetuksi perustamansa sanomalehden kautta.

Amritsarin verilöylyn jälkeen vuonna 1919 hän liittyi Mahatma Gandhin kansalaistottelemattomuusliikkeeseen. Vuonna 1921 britit pidättivät sekä Motilalin että hänen poikansa Jawaharlalin ja he olivat vangittuina kuusi kuukautta. Vuonna 1928 hän kirjoitti Kongressipuolueen raportin, joka oli perustuslakiluonnos tulevaisuuden itsenäiselle Intialle. Britit hylkäsivät ehdotuksen. Kun hän osallistui vuonna 1930 Gandhin suolamarssiin ja kansalaistottelemattomuusliikkeeseen, britit vangitsivat hänet. Motilal Nehru kuoli pian vapauttamisensa jälkeen vuonna 1931.

## Lähteet
Björkö (Kirkkonummi)

**Björkö** on saari Espoonlahden merialueella. Kirkkonummen ja Espoon raja kulkee saaren halki etelä–pohjoissuuntaisesti. Espoon virallisessa kaupunginosajaossa Björkön itäosa kuuluu Soukkaan. Soukan venesatama sijaitsee Björkön pohjoisrannalta puolisen kilometriä koilliseen.

Björköön keskiosassa sijaitsee luonnonsuojelulailla suojeltu vanha puisto- ja puutarha-alue, joka on jäänne 1900-luvun alussa perustetusta puutarhasta. Vuosina 1944–1956 saari kuului Porkkalan vuokra-alueeseen, jolloin venäläiset purkivat suurimman osan saaren rakennuksista. Puutarhasta jäi jäljelle istutettuja jalopuita ja koristepensaita. Björkön metsät ovat mustikkatyypin kangasmetsää koivuineen, kuusineen ja mäntyineen. Rannoilla kasvaa myös tervaleppää. Kenttäkerrosta hallitsevat mustikka ja puolukka, paikka paikoin esiintyy muun muassa yövilkkaa ja kartioakankaalia.

Björkön rannat ovat pääosin melko jyrkkiä tai ruovikoituneita. Etelärannalla sijaitsee kallioalue kalliomäntyineen. Saaren eteläpuolella avautuu Björköfjärdenin selkä.

1960-luvun alussa tehtiin suunnitelmia Espoonlahden patoamiseksi, pato olisi rakennettu Björkön kohdalle. Suunnitelmaa ei toteutettu, sillä käyttövesimäärän lisäys olisi jäänyt melko vähäiseksi eikä raakaveden laatu ollut riittävän hyvä.

Björkön pohjoispuolella sijaitseva Småholmarna kuuluu kokonaisuudessaan Kirkkonummen hallinnolliseen alueeseen.

## Lähteet

## Aiheesta muualla
*Tiedostopalvelu.maanmittauslaitos.fi
*Björkö, Uusimaa, Finland — Sunrise, Sunset and Daylength
*Saariston osayleiskaavaluonnos (Selostus (pdf, 2481 kt)) 
*Kalasaalis.com
Tiabendatsoli

**Tiabendatsoli** (C10H7SN3) on bentsimidatsolijohdannaisiin kuuluva orgaaninen yhdiste. Yhdistettä käytetään eläinlääketieteessä ja lääketieteessä loismatojen häätöön ja maataloudessa fungisidina.

## Ominaisuudet
Huoneenlämpötilassa tiabendatsoli on väritöntä kiteistä ainetta. Yhdiste ei liukene veteen, mutta liukenee hieman etanoliin ja hyvin esimerkiksi dimetyylisulfoksidiin. Tiabendatsolin fungisidiset ja loismatoja tappavat vaikutukset johtuvat siihen, että yhdiste estää tubuliinin polymeroitumisen ja siten solunjakautumisen. Lisäksi tiabendatsoli inhiboi loisten fumaraattireduktaasientsyymiä. Yhdiste tehoaa erityisesti *Strongyloides stercoralis* -sukkulamatoon, mutta myös trikiiniin.

## Valmistus ja käyttö
Tiabendatsolia valmistetaan kuumentamalla tiatsolyyli-2-formamidia o-fenyleenidiamiinin kanssa. Maataloudessa tiabendatsolia käytetään laajakirjoisena fungisidina erityisesti hedelmäviljelmillä ja eräillä vihannesviljelmillä. Tiabendatsoli on hyväksytty fungisidina käytettäväksi muun muassa Euroopan unionin alueella.

Tiabendatsolia käytetään loismatojen häätöön pääasiassa eläimillä, mutta sitä voidaan käyttää myös ihmisten loismatotartuntojen hoitamiseen. Tiabendatsoli voi aiheuttaa haittavaikutuksina ruuansulatuskanavan oireet, allergiset oireet ja neurologiset haittavaikutukset. Haittavaikutukset ovat yleensä ohimeneviä.

## Lähteet
Summan taistelun muistomerkki

**Summan taistelun muistomerkki** on Jussi Vikaisen veistos Turussa Kupittaankadun ja Itäisen Pitkäkadun välissä Kupittaankentällä. Teos on punaista graniittia, eli kiveä josta Vikaisen synnyinpaikka Vehmaa on kuuluisa. Muistomerkki paljastettiin vuonna 1965 ja se pystytettiin Varsinais-Suomen Summan perinnetoimikunnan toimesta talvisodan taistelujen (1939–40) muistoksi. 

Veistoksessa on kuvattuna sekä tykistön pommituksesta aiheutunutta tuhoa että ehjänä säilyneiden graniittipylväiden edustamaa toivoa. 

Vikainen tunnetaan ennen kaikkea sankarihaudoistaan -ja -patsaistaan, joita on siroteltu ympäri Varsinais-Suomea. Muotoilultaan hän edustaa realismia, vaikkakin veistoksissa on nähtävissä abstrakteja piirteitä. 

## Lähteet
Lodi-dynastia

**Lodi-dynastia** oli Delhin sulttaanikuntaa hallinnut viimeinen dynastia. Dynastia oli paštutaustainen, ja se hallitsi maata vuosina 1451-1526. Ensimmäinen Lodi-hallitsija oli Bahlul Lodi, joka korvasi Sayyid-dynastian viimeisen sulttaanin vuonna 1451. Lodi-dynastian aikana Delhin sulttaanikunnan hallitsemat alueet laajenivat Pohjois-Intiassa. Bahlul Lodin ja hänen seuraajansa Sikandar Lodin aikana sulttaanin valta perustui paštu- ja turkkilaispäälliköiden tukeen. Dynastian kolmas hallitsija, Sikandarin poika Ibrahim Lodi, yritti palauttaa maahan sulttaanin vallan. Hänen toimintatapansa aiheuttivat tyytymättömyyttä, ja seurauksena oli, että ylimystö kutsui mogulihallitsija Baburin hyökkäämään Delhiin. Ibrahim Lodi tapettiin Panipatin ensimmäisessä taistelussa vuonna 1526, jolloin Lodi-dynastia päättyi ja maassa alkoi mogulivallan aikakausi.

## Lähteet
Luettelo Kanta-Hämeen museoista

**Luettelo Kanta-Hämeen museoista** sisältää museoita Kanta-Hämeen maakunnassa. Kanta-Hämeessä on  kulttuurihistoriallisia museoita, taidemuseoita ja luontomuseoita. Aihepiirit vaihtelevat perinteisistä kotiseutumuseoista ja arjen elämää esittelevistä museoista elinkeinoja, teollisuutta, liikennettä, viestintää ja eri alojen taidetta esitteleviin sekä henkilöhistoriallisiin museoihin.

## Kanta-Hämeen museot kunnittain

### Forssa

* Forssan luontomuseo
* Forssan museo
* Ronttismäen tehtaalaismuseo
* Tekstiilimuseo Tyyki

### Hattula

* Lepaan puutarhamuseo
* Parolan panssarimuseo
* Tyrvään järvikalastusmuseo

### Hausjärvi

* Hausjärven kotiseutumuseo
* Kotiseututalo Koskela

### Humppila

* Kauppilan perinnetila
* Talvisen työläismökki

### Hämeenlinna

* Hauho-seuran esinemuseo
* Hämeen linna
* Hämeenlinnan kaupunginmuseo
* Hämeenlinnan palomuseo
* Hämeenlinnan taidemuseo
* Härkätien museo
* Iittalan lasimuseo
* Kalvolan kotiseutumuseo
* Kotkon ulkomuseoalue
* Lammin kotiseutumuseo
* Museo Eerola
* Museo Militaria
* Museo Skogster
* Palanderin talo
* Sibeliuksen syntymäkoti
* Säästöpankkimuseo
* Vihavuoden myllymuseo
* Vankilamuseo

### Janakkala

* Ida Aalberg -museo
* Laurinmäen Torpparimuseo

### Jokioinen

* Jokioisten museorautatie
* Jokioisten naulamuseo
* Jokioisten pappilamuseo

### Loppi

* Kotiseutumuseo Lukkarin puustelli

### Riihimäki

* Riihimäen kaupunginmuseo
* Riihimäen taidemuseo
* Suomen lasimuseo
* Suomen metsästysmuseo
* Valtakunnallinen työväentalomuseo

### Tammela

* Korteniemen perinnetila
* Mustialan maataloushistoriallinen museo

### Ypäjä

* Suomen hevosurheilumuseo
* Ypäjän kotiseutumuseo
Asiakaspalvelu

**Asiakaspalvelu** on se, mitä asiakas kokee ja kohtaa asioidessaan yrityksen tai palvelun tarjoajan kanssa. Se on asiakkaan ja asiakaspalvelussa työskentelevän henkilön välinen kohtaaminen joko kasvokkain tai esimerkiksi puhelimen tai sähköisen palvelun kautta. Hyvää asiakaspalvelua on yrittää ennakoida ja täyttää asiakkaan odotukset, tarpeet ja toiveet.

## Katso myös
* Asiakaspalvelu-chat
* Sisältömarkkinointi

## Lähteet

## Kirjallisuutta
* Aarnikoivu, H.: Onnistu asiakaspalvelussa 2005, Sanoma Pro Oy  (opinnäytetyön lähde)
Terhi Suominen

**Terhi Maija Suominen** (s. 18. joulukuuta 1975 Loimaa) on suomalainen tutkija. Hän on Suomen Atlantti-seuran pääsihteeri ja Atlantti-Seurojen kattojärjestön Atlantic Treaty Associationin (ATA) varapresidentti. Vuonna 2018 hän toimii tutkijana Naton Roomassa sijaitsevassa puolustusakatemiassa, jossa hän tutkii Suomen Nato-kumppanuutta. Hän on organisaatiossa ensimmäinen suomalainen siviilihenkilö.

Suominen on koulutukseltaan valtiotieteiden maisteri.

## Julkaisut
* *Networks in the Baltic Sea region*. Terhi Suominen, Esko Antola, Hiski Haukkala. Turku: University of Turku, 2000 (Working papers* 5. Jean Monnet Unit, University of Turku, ISSN 1455-9633) 
* *Networks in the Baltic Sea Region*. Terhi Suominen, Esko Antola, Janne Mikkonen. Turku: University of Turku, 2001. ([Working papers* 11. Jean Monnet Unit, University of Turku], ISSN 1455-9633)
* *Euroopan turvallisuus ja Suomi*. toimittaneet Terhi Suominen ja Axel Hagelstam. Turku: Suomen Atlantti-seura, 2003. (Occasional papers* no 3. The Atlantic Council of Finland)
* *The United States and the world: contributions to the Conference on "The United States and the World" organised by the Atlantic Council of Finland in Helsinki on 21 November 2003*. edited by Terhi Suominen and Eero Kytömaa. Helsinki: Atlantic Council of Finland, 2004. (Occasional papers 4, The Atlantic Council of Finland)
* *Kun Suomi kääntyi*. toim. Terhi Suominen. Turku: Schuman-seura, 2006 (Julkaisuja no. 2, Schuman-seura ry) 
* *Suomi ja Nato: Suomen Atlantti-seuran 10-vuotisjulkaisu''. toim. Terhi Suominen ja Jyrki Karvinen. Helsinki: Suomen Atlantti-seura: 2009 

## Lähteet
Päivi Onkamo

**Päivi Onkamo** (s. 1971) on Turun yliopiston professori ja Helsingin yliopiston perinnöllisyystieteen dosentti. Hänen oppiaineensa on evolutionäärinen genomiikka. Hän johtaa SUGRIGE-hanketta, joka on Helsingin ja Turun yliopiston suomalais-ugrilainen muinaisgenomi-projekti. Projekti tekee yhteistyötä Levänluhdan muinaisjäännöksiä tutkivan Levänluhta-hankkeen sekä ihmisen esihistorian tutkimukseen keskittyvän saksalaisen Max Planck -instituutin kanssa.

## Julkaisut
* Genetic mapping of complex traits: the case of Type 1 diabetes. Helsinki : Rolf Nevanlinna Institute, 2002 (väitöskirja)

## Lähteet
Ghiyas-ud-Din Tughluq

**Ghiyas-ud-Din Tughluq**, alkuperäiseltä nimeltään **Ghazi Malik**, oli Delhin sulttaanikuntaa hallinneen Tughluq-dynastian ensimmäinen hallitsija. Tughluq-dynastia nousi valtaan Khalji-dynastian jälkeen vuonna 1320. Khalji-dynastia ajautui kaaokseen sulttaani Ala ud-din Khaljin murhan jälkeen vuonna 1316. Ghiyas-ud-Din Tughluq johti menestyksekästä taistelua Ala-ud-din Khaljin murhaajaa Khusro Khania vastaan ja nousi tämän jälkeen itse valtaan. Ghiyas-ud-Din rakennutti Delhin lähelle Tughlaqabadin linnakkeen ja hänen aikanaan Delhin alueellinen vaikutuspiiri laajeni. Ghiyas-ud-Din kuoli vuonna 1325 ja häntä seurasi sulttaanina Muhammed bin Tughluq.

## Lähteet
Tutta Runeberg

**Tuula Tutta Marjukka Runeberg** (20. marraskuuta 1937 Helsinki – 15. heinäkuuta 2004 Tammisaari) oli suomalainen toimittaja ja kirjailija.

Runeberg sai vuonna 1995 Journalistiliiton ansiomerkin ja vuonna 2003 valtion ylimääräisen sanomalehtimieseläkkeen.

Runebergin puoliso oli valokuvaaja Kristian Runeberg, jonka kanssa hän teki kirjoja.

## Teokset
**Finland grows (1970)*. Toimittaneet Juhani Mäkelä & Tutta Runeberg. Helsinki, Sales and advertising association of Finland, 1970.
* *Ravia ja laukkaa*. Tutta Runeberg, Kristian Runeberg. Helsinki: Tammi, 1970.
* *Paapuuri*. Tutta Runeberg, Kristian Runeberg. Helsinki: Tammi, 1971.
* *... und dann waren wir auf dem Meer*. Idee und Fotos: Tutta und Kristian Runeberg. Text: Inge Kley. Herausgeber der deutschen Ausgabe: Rudolf P. Gorbach. Düsseldorf: Hanns Reich, 1973. .
* *Jugend*. Teksti Tutta Runeberg. Valokuvat Kristian Runeberg. Helsinki: Tammi, 1975. .
* *Childhood in Finland*. Tutta Runeberg, Diana Tullberg. Lastensuojelun keskusliitto, 70. Central Union for Child Welfare in Finland. Helsinki: Central Union for Child Welfare in Finland, 1983. . .
* *Balkanin retki*. Aulis Haapala, Tutta Runeberg. Matkailun edistämiskeskus, Bulgarian valtion matkailutoimisto. Helsinki: Matkailun edistämiskeskus: 1985.
* *Ammatti: lehtikuvaaja: Välähdyksiä suomalaisen lehtikuvaajan työstä 1920-luvulta 1960-luvun lopulle*. Teksti Tutta Runeberg. Julkaissut Suomen lehtikuvaajat ry. Haastattelut Ossi Wallius, Tutta Runeberg. Kuvatoimittaja Kristian Runeberg. Karkkila: Kustannus-Mäkelä, 1985. .
* *Aikakauslehti: SAL 50*. Päätoimittaja Kari Varvikko. Toimituspäällikkö Tutta Runeberg. Helsinki: Suomen aikakauslehdentoimittajain liitto, 1989
* *Tuula & Erkka Auermaa*. Kuvat Kristian Runeberg. Teksti Tutta Runeberg. Halikko: T. ja E. Auermaa, 1989.
* *Koivu – Birch* Tutta Runeberg, Kristian Runeberg. Englanninkieliset lyhennelmät Diana Tullberg. Piirrokset Marja Koistinen. Espoo: Weilin + Göös, 1991. .
* *Kodin pieni lääkärikirja*. Toimittanut Tutta Runeberg. Piirrokset Markus Majaluoma. Helsinki: Yhtyneet kuvalehdet, 1997. .
* *Terveet nuorekkaat vuodet: 100 parasta neuvoa*. Soveltaen toimittanut Tutta Runeberg. Helsinki: Elämänhalu, 1998. .
* *Naisen kotilääkäri*. Päätoimittaja Tarja Hurme. Toimittaja Tutta Runeberg. Helsinki: Yhtyneet Kuvalehdet, 1999. .

## Lähteet
Skepta

**Joseph Junior Adenuga** (s. 19. syyskuuta 1982 Lontoo) on englantilainen grime-artisti ja tuottaja. Hänet tunnetaan paremmin taiteilijanimellään, **Skepta**. Hän on julkaissut uransa aikana viisi studioalbumia, joista neljäs voitti vuoden 2016 Mercury Prize -palkinnon. Hänen veljensä, Jme (Jamie Adenuga) on myös kuuluisa grime-artisti ja he ovat työskennelleet yhdessä monta kertaa.

Skepta on perustanut veljensä kanssa Boy Better Know nimisen levy-yhtiön uransa alkupuolella vuonna 2006.

## Diskografia
**Studioalbumit**
* *[[Greatest Hits (Skeptan albumi)|Greatest Hits]]* (2007)
* *[[Microphone Champion]]* (2009)
* *[[Doin' It Again]]* (2011)
* *[[Konnichiwa]]* (2016)
**[[Ignorance Is Bliss]]* (2019)

**Mixtapet**
* *[[Joseph Junior Adenuga]]* (2006)
* *[[Been There Done That]]* (2010)
* *[[Community Payback]]* (2011)
* *[[Blacklisted (mixtape)|Blacklisted]]* (2012)
* *[[The Tim Westwood Mix]]* (2015)
**EP-levyt**
* *[[Vicious]]* (2017)
* ''All In'' (2021)

## Lähteet
Virtuaalimetodi

**Virtuaalimetodi** tai **virtuaalifunktio** (, ) on olio-ohjelmointikielien ominaisuus, jolla perintää käyttävä olio voi korvata yliluokassa olevan metodin toteutuksen toisella. Virtuaalimetodeja tukevia kieliä ovat esimerkiksi C++ ja Object Pascal. Oletuksena ohjelmointikielen kääntäjä käyttää varhaista sidontaa käännösaikana, mutta kääntäjälle voi myös kertoa käyttämään myöhäistä sidontaa ajonaikana määrittämällä se virtuaaliseksi.

**Virtuaaliosoitin** () on funktio-osoittimen tapaus, jolla virtuaalimetodeihin viitataan.
Virtuaaliosoittimet sijoitetaan ajonaikaisesti virtuaalimetoditaulukkoon (, ).
Mikäli perityssä luokassa ei ole toteutusta virtuaalimetodille kutsut tehdään kantaluokan toteutukseen virtuaalimetoditaulukon kautta.
Abstrakti **pure virtual** metodi, jolla ei ole toteutusta kantaluokassa on pakko toteuttaa perityssä luokassa. Luokka, jolla on *pure virtual* -metodi on *abstrakti luokka*. Ylikirjoittavasta metodista tulee automaattisesti virtuaalinen: sen voi myös määrittää ylikirjoittavaksi `override`-määrityksellä. Virtuaalimetoditaulukkoa on ensiksi käytetty Simula-kielessä. Taulukon perusajatus on hakea funktion osoite indeksoidusta taulukosta. 

## Esimerkit
Esimerkki C++-kielellä:

```cpp
class Geometria
{
    virtual float pinta_ala() = 0; // pure virtual
    virtual int verteksilukum() { return 0; } // oletustoteutus
};

class Kolmio : public Geometria
{
    virtual float pinta_ala(); // määrittely
};

float Kolmio::pinta_ala() // toteutus
{
     return 42.0;
}

// kutsut virtuaalikutsujen kautta
Geometria *p = new Kolmio(); // käytetään kantaluokan osoitinta, ei tarvitse tietää varsinaista tyyppiä
float a = p->pinta_ala(); // perityn luokan toteutus
int l = p->verteksilukum();  // kantaluokan toteutus
```


C#-kielessä metodi määritellään virtuaaliseksi `virtual`-määrityksellä ja ylikirjoitetaan `override`-määrityksellä:

```csharp
public virtual int alue() {
    return 0;
}
...
public override int alue () {
    return (leveys * korkeus);
}
```


## Katso myös
* Osoitin (ohjelmointi)

## Lähteet
*
### Viitteet